Talle sterf in ongeluk op Ou Kaapse WegFoto verskaf deur ER24 Ou Kaapse Weg in Steenberg in die suide van Kaapstad sal Saterdagoggend tot minstens 10:00 gesluit wees ná ŉ ongeluk wat minstens nege persone se lewens geëis het. Werner Vermaak, woordvoerder van ER24, het gesê paramedici is omstreeks 02:00 na die toneel ontbied waar nege mans noodlottige beserings opgedoen het. Hulle is op die toneel dood verklaar. “Drie ander mans het ernstige beserings opgedoen en 11 het geringe tot matige beserings opgedoen.” Verskeie nooddienste het op die oproep reageer en ER24 bygestaan om die pasiënte na nabygeleë hospitale te neem. Die oorsaak van die ongeluk is nog nie duidelik nie. Owerhede stel ondersoek in. Volgens Kenny Africa, verkeershoof in die Wes-Kaap, het die bestuurder van ŉ konstruksievoertuig beheer verloor oor die voertuig. Volgens hom het 23 persone in die bakkie gery. “Die bestuurder het ná die ongeluk weggehardloop. Die polisie ondersoek ‘n saak van strafbare manslag.” *JONGSTE: ‘n Tiende persoon het intussen in die hospitaal aan sy beserings beswyk.